Bestmed-direkteur steeds kritiek ná minibus in ryers inploegWicus Kotzé. Foto: Skermskoot/Jock Classic-video Wicus Kotzé (60) is steeds in ŉ kritieke toestand in die hospitaal nadat hy ernstige beserings opgedoen het toe ŉ minibus in fietsryers ingeploeg het tydens die Cycle4Cansa-padfietsren Sondag by Sun City. Kotzé, uitvoerende bestuurder van bestuurde gesondheidsorg by Bestmed, is een van vyf fietsryers wat na hospitale vervoer is na die ongeluk. Mauritz Meyer, organiseerder van die Cycle4Cansa-padfietsren, het gesê Kotzé word in die Netcare Ferncrest-hospitaal in Rustenburg behandel. “Hy het gister ŉ breinoperasie ondergaan en veg om sy lewe.” ŉ Neurochirurg is volgens Meyer onmiddellik gekontak toe Kotzé by die hospitaal aangebring is. “Hy het aanbeveel dat Kotzé nie na ŉ hospitaal in Pretoria gevlieg word nie, maar dat hy onmiddellik geopereer moet word om die bloeding op sy brein te probeer stop.” Volgens Meyer is drie van die fietsryers wat na hospitale vervoer is na gister se voorval reeds ontslaan. Lourens Janse van Rensburg van Welkom het ’n werwel gebreek, maar volgens Meyer is sy toestand stabiel en is daar geen risiko dat hy verlam kan wees nie. Meyer het na die voorval saam met Kotzé se vrou, Marietjie, na die hospitaal gehaas en tot gisteraand by haar gebly tot ander familielede opgedaag het. “Ons gedagtes en gebede is met Wicus, Marietjie en die res van die Kotzé-familie in die moeilike tyd,” het Meyer gesê. “Al die fietsryers het vinnige en uitstekende sorg van die mediese personeel van ER24 ontvang. Dit is so ŉ sinnelose daad wat soveel hartseer veroorsaak het. Ons vra dat die fietsrygemeenskap vir Wicus en sy familie sal bid.” Die bestuurder van die minibus is op die toneel in hegtenis geneem en het ook ŉ bloedalkoholtoets ondergaan, volgens Meyer. “Dit het gelyk of die bestuurder geen poging aangewend het om te probeer stadiger ry of uit te swaai nie.” Maroela Media wag op terugvoer van lt.kol. Amanda Funani, woordvoerder van die polisie.